Diari Oficial de la Generalitat Valenciana


Sumari del DOGV 6655, del 21-11-2011 (2011/11630)

RESOLUCIÓ de 15 de novembre de 2011, de la Direcció General de Prevenció, Extinció d'Incendis i Emergències, sobre horaris aptes per a la realització de cremes.
----------------------------------------------------------------------------------------------------------------------------------------------------------------

### Dades del document

Número de DOGV
:   6655

Data del DOGV
:   21-11-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/11924


Data del document
:   15-11-2011

Organisme emissor
:   Conselleria de Governació

Tipus de document
:   Resolució

Anàlisi jurídica

RESOLUCIÓ de 15 de novembre de 2011, de la Direcció General de Prevenció, Extinció d'Incendis i Emergències, sobre horaris aptes per a la realització de cremes. [2011/11247]  
L'article 146 del Reglament de la Llei 3/1993, de 9 de desembre, Forestal de la Comunitat Valenciana, aprovat pel Decret 98/1995, de 16 de maig, estableix que en els terrenys forestals, en els limítrofs o amb una proximitat menor de 500 metres d'aquells, amb l'autorització prèvia, podrà realitzar-se la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament ramader, cinegètic o de qualsevol altre tipus, fora del període comprés entre l'1 de juliol i el 30 de setembre.  
  
El mateix article, al punt 2, estableix que els períodes indicats podran ser modificats per la direcció general competent en funció de les condicions de perill d'incendis.  
Conforme amb l'anterior, mitjançant Resolució de 15 de febrer de 2011, de la Direcció General de Gestió del Medi Natural, i com a conseqüència de l'increment del risc derivat d'unes condicions meteorològiques adverses, es va reduir el període de cremes en un mes, quedant el període de restriccions de cremes entre l'1 de juny i el 30 de setembre de 2011.  
Una vegada finalitzat el període de restriccions, i com a conseqüència de la prolongada sequera i les altes temperatures, inusuals per al mes d'octubre, el reinici de l'activitat de cremes, conforme al règim ordinari regulat en els Plans locals de Cremes i en les autoritzacions, va representar un greu perill per a la integritat de les nostres masses forestals.   
  
Conseqüent amb la situació de risc plantejada, per Resolució de 17 d'octubre de 2011, la directora general de Prevenció, Extinció d'incendis i Emergències va reduir la possibilitat de realitzar determinades cremes al període horari comprés entre el trenc d'alba i les 12 hores.  
Una vegada superada la situació de greu perill després de les pluges generalitzades esdevingudes recentment al territori de la Comunitat Valenciana, procurant en tot moment el menor perjuí possible a les activitats agropecuàries i forestals, i amb vista a mantindre de forma permanent uns adequats nivells de protecció de les muntanyes o terrenys forestals enfront del risc d'incendis, es considera convenient ampliar amb caràcter general l'horari diari de cremes, recentment restringit, mantenint-hi en tot cas uns límits horaris. En conseqüència, resolc  
  
  
Primer. Regulació dels horaris de cremes  
Establir amb caràcter general, en els terrenys forestals, en els limítrofs o amb una proximitat menor de 500 metres d'aquells, el període horari màxim autoritzable per a la realització de la crema de marges de cultiu o de restes agrícoles o forestals, així com la crema de canyars, canyissers o matolls lligada a algun tipus d'aprofitament, entre el trenc d'alba i dues hores abans de l'ocàs. Entenent que en l'horari de la crema s'inclou el temps necessari per a la total extinció.  
  
  
Segon. Prevalença en relació amb els plans locals de crema i autoritzacions  
Els horaris aptes per a la realització de cremes, establits en els plans locals de cremes o en autoritzacions nominatives ja concedides, prevaldran sobre la regulació general sempre que es troben dins de l'interval horari general establit en la present resolució i siguen més restrictius.  
  
  
Contra esta resolució, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la publicació, davant de la Sala contenciosa administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1 a) i 46.1 de la Llei 29/1998, de 13 de juliol, reguladora de la jurisdicció contenciosa administrativa, o potestativament, recurs de reposició davant d'aquest mateix òrgan, en el termini d'un mes, computat en els termes ja referits, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjuí que els interessats puguen proposar qualsevol altre que hi estimen escaient.  
  
València, 15 de novembre de 2011.- La directora general de Prevenció, Extinció d'Incendis i Emergències: Irene Rodríguez Rodrigo.